Nyheden om at den internationale IT-gigant Intel som en del af en global omstrukturering af virksomheden lukker deres Aalborg-afdeling ned, ærgrer Morten Thiessen, der er formand for de Ansattes Råd i IDA - Ingeniørforeningen i Danmark. - Vi har altid haft en god IT- og telefoniklynge her i Nordjylland, og det er så slut nu, men vi skal  ikke fortvivle fuldstændig, for vi er i en situation lige nu hvor ledighedsprocenten blandt ingeniører er rekordlav - omkring to procent - og der er flaskehalsproblemer overalt i forhold til IT-uddannede, så muligheden for at de cirka 250 mennesker kan komme i arbejde igen, ganske hurtigt, skulle være til stede, siger Morten Thiessen til TV 2 Business. Intels ansatte i Aalborg fik besked om koncernens beslutning tirsdag, men først onsdag eftermiddag nåede nyheden IDA, og Morten Thiessen og resten af organisationen har derfor kun nået at skabe sig et overblik over, hvor mange af deres medlemmer, der bliver berørt af situationen. - Det drejer sig om cirka 100 mennesker, men der kan godt være flere. Det er ganske voldsomt og en opgave, der har vores fulde opmærksomhed lige nu, siger Morten Thiessen, der trods den akutte situation er fortrøstningsfuld. - Med den flaskehalsproblematik der er i hele Danmark, så skal man som IT firma i dag overveje om ikke man imorgen tidlig skal stå og dele visitkort ud ved Intel og senest mandag have oprettet sig en Aalborg-afdeling, for der er altså rift om de her mennesker, siger han til TV 2 Business.

Opsummering:
Formand for de Ansattes Råd i IDA - Ingeniørforeningen i Danmark - er ærgerlig over Intels beslutning om at lukke ned i Aalborg, men ser positivt på de berørte medarbejderes muligheder for nyt arbejde.